CELEX: 32020D0806(01)
Language: fi
Date: 2020-07-24 00:00:00
Title: Euroopan tason poliittisista puolueista ja Euroopan tason poliittisista säätiöistä vastaavan viranomaisen päätös, annettu 24 päivänä heinäkuuta 2020, yleisön oikeudesta tutustua Euroopan tason poliittisista puolueista ja Euroopan tason poliittisista säätiöistä vastaavan viranomaisen hallussa oleviin asiakirjoihin 2020/C 258/02

6.8.2020   
               
               
                  FI
               
               
                  Euroopan unionin virallinen lehti
               
               
                  C 258/2
               
            
         Euroopan tason poliittisista puolueista ja Euroopan tason poliittisista säätiöistä vastaavan viranomaisen päätös,
         annettu 24 päivänä heinäkuuta 2020,
         yleisön oikeudesta tutustua Euroopan tason poliittisista puolueista ja Euroopan tason poliittisista säätiöistä vastaavan viranomaisen hallussa oleviin asiakirjoihin
         (2020/C 258/02)
         EUROOPAN TASON POLIITTISISTA PUOLUEISTA JA EUROOPAN TASON POLIITTISISTA SÄÄTIÖISTÄ VASTAAVA VIRANOMAINEN, joka
         ottaa huomioon Euroopan unionin toiminnasta tehdyn sopimuksen 15 artiklan 3 kohdan kolmannen alakohdan,
         ottaa huomioon Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22. lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 (1) ja erityisesti sen 6 artiklan 2 kohdan neljännen alakohdan,
         sekä katsoo, että
         
                     (1)
                  
                  
                     Euroopan unionista tehdyn sopimuksen 1 artiklan toisessa kohdassa vahvistetaan avoimuuden periaate ilmaisemalla, että sopimus merkitsee uutta vaihetta kehityksessä sellaisen yhä läheisemmän Euroopan kansojen välisen liiton luomiseksi, jossa päätökset tehdään mahdollisimman avoimesti ja mahdollisimman lähellä kansalaisia,
                  
               
                     (2)
                  
                  
                     Euroopan parlamentin ja neuvoston asetuksen (EU) 2018/1725 (2) mukaisesti sellaisten henkilötietojen käsittely, joista ilmenee poliittisia mielipiteitä, ja erityisesti tällaisten tietojen luovuttaminen, voi aiheuttaa vahinkoa luonnollisille henkilöille,
                  
               
                     (3)
                  
                  
                     asetuksessa (EU, Euratom) N:o 1141/2014 pyritään tasapainoon avoimuuden periaatteen ja yksityisten ja yleisten etujen suojelun välillä luettelemalla 32 artiklassa sellaiset tiedot ja asiakirjat, joiden katsotaan olevan yleisen edun kannalta merkittäviä ja jotka olisi siksi julkistettava,
                  
               
                     (4)
                  
                  
                     on tarpeen myöntää oikeus tutustua Euroopan tason poliittisista puolueista ja Euroopan tason poliittisista säätiöistä vastaavan viranomaisen hallussa oleviin asiakirjoihin, samalla kun otetaan huomioon tarve suojella hallinnollisten menettelyjen tehokkuutta ja vastuuviranomaisen riippumattomuutta asetuksen (EU, Euratom) N:o 1141/2014 6 artiklan mukaisesti,
                  
               
                     (5)
                  
                  
                     suhteellisuusperiaatteen mukaisesti asiakirjoihin tutustumista koskevien pyyntöjen käsittely ei saisi vaarantaa Euroopan tason poliittisista puolueista ja Euroopan tason poliittisista säätiöistä vastaavalle viranomaiselle annettujen keskeisten tehtävien hoitamista eli Euroopan tason poliittisten puolueiden ja säätiöiden rekisteröintiä, valvontaa ja seuraamusten määräämistä niille tarvittaessa,
                  
               HYVÄKSYY TÄTEN SEURAAVAN PÄÄTÖKSEN
         
            1 artikla
            Tarkoitus
            Tämän päätöksen tarkoituksena on määritellä edellytykset, rajoitukset ja menettelyt, joiden mukaisesti Euroopan tason poliittisista puolueista ja Euroopan tason poliittisista säätiöistä vastaava viranomainen (jäljempänä ’vastuuviranomainen’) antaa yleisölle oikeuden tutustua hallussaan oleviin asiakirjoihin.
         
         
            2 artikla
            Asiakirjoihin tutustumiseen oikeutetut ja päätöksen soveltamisala
            
               1.   Jokaisella Euroopan unionin kansalaisella sekä jokaisella luonnollisella henkilöllä, joka asuu jossain jäsenvaltiossa, sekä jokaisella oikeushenkilöllä, jolla on sääntömääräinen kotipaikka jossain jäsenvaltiossa, on oikeus tutustua vastuuviranomaisen asiakirjoihin tässä päätöksessä määriteltyjen edellytysten mukaisesti.
            
            
               2.   Vastuuviranomainen voi samojen edellytysten mukaisesti antaa luonnollisen henkilön, joka ei asu missään jäsenvaltiossa, tai oikeushenkilön, jolla ei ole sääntömääräistä kotipaikkaa missään jäsenvaltiossa, tutustua näihin asiakirjoihin.
            
            
               3.   Tätä päätöstä sovelletaan kaikkiin vastuuviranomaisen hallussa oleviin asiakirjoihin, toisin sanoen sen laatimiin tai vastaanottamiin ja sen hallussa oleviin asiakirjoihin.
            
         
         
            3 artikla
            Poikkeukset
            
               1.   Vastuuviranomainen kieltäytyy antamasta tutustuttavaksi asiakirjaa, jonka sisältämien tietojen ilmaiseminen vahingoittaisi:
               
                           a)
                        
                        
                           sellaisen yleisen edun suojaa, joka koskee yleistä turvallisuutta, puolustusta ja sotilasasioita, kansainvälisiä suhteita tai unionin tai jäsenvaltion finanssi-, raha- tai talouspolitiikkaa,
                        
                     
                           b)
                        
                        
                           yksityiselämän ja yksilön koskemattomuuden suojaa, erityisesti unionin lainsäädännön mukaista henkilötietojen suojaa, tai
                        
                     
                           c)
                        
                        
                           sellaisten tietojen luottamuksellisuutta, joiden luottamuksellisuutta suojellaan unionin lainsäädännön perusteella.
                        
                     
            
               2.   Vastuuviranomainen kieltäytyy antamasta tutustuttavaksi asiakirjaa, jonka sisältämien tietojen ilmaiseminen vahingoittaisi:
               
                           a)
                        
                        
                           jonkun luonnollisen henkilön tai oikeushenkilön taloudellisten etujen suojaa, mukaan lukien teollis- ja tekijänoikeudet,
                        
                     
                           b)
                        
                        
                           tuomioistuinkäsittelyn ja oikeudellisen neuvonannon suojaa tai
                        
                     
                           c)
                        
                        
                           tarkastus-, tutkinta- ja tilintarkastustoimien tarkoitusten suojaa.
                        
                     
            
               3.   Asiakirjaa, joka on laadittu sisäiseen käyttöön tai jonka vastuuviranomainen on vastaanottanut ja joka liittyy asiaan, josta ei ole vielä tehty päätöstä, ei anneta tutustuttavaksi, jos asiakirjan sisältämien tietojen ilmaiseminen vahingoittaisi vastuuviranomaisen päätöksentekomenettelyä.
               Asiakirjaa, joka sisältää sisäiseen käyttöön tarkoitettuja mielipiteitä osana neuvotteluja ja alustavia keskusteluja, jotka on käyty vastuuviranomaisen sisällä tai sen ulkopuolella, jos vastuuviranomainen on osallistunut niihin, erityisesti kun on kyse keskusteluista vastuuviranomaisen ja Euroopan parlamentin, neuvoston ja komission, kansallisten yhteyspisteiden tai riippumattomista merkittävistä henkilöistä muodostuvan komitean kanssa, ei anneta tutustuttavaksi päätöksen tekemisen jälkeenkään, jos asiakirjan sisältämien tietojen ilmaiseminen vahingoittaisi vastuuviranomaisen päätöksentekomenettelyä.
            
            
               4.   Vastuuviranomainen kieltäytyy antamasta tutustuttavaksi asiakirjaa, jonka sisältämien tietojen ilmaiseminen vaarantaisi Euroopan tason poliittisten puolueiden ja Euroopan tason poliittisten säätiöiden asetuksen (EU. Euratom) N:o 1141/2014 mukaisten velvoitteiden noudattamisen tai heikentäisi vastuuviranomaisen kykyä hoitaa valvontatehtäviään.
            
            
               5.   Jos vain osaan pyydetystä asiakirjasta voidaan soveltaa jotain tässä artiklassa määritettyä poikkeusta, muut asiakirjan osat luovutetaan.
            
            
               6.   Edellä 2–4 kohdassa tarkoitetuissa tapauksissa oikeus tutustua asiakirjoihin on kuitenkin myönnettävä kokonaan tai osittain, mikäli ylivoimainen yleinen etu edellyttää ilmaisemista.
            
            
               7.   Jos pyynnön kohteena on vastuuviranomaisen ulkopuolella laadittu mutta sen hallussa oleva asiakirja, vastuuviranomainen ilmoittaa vastaanottaneensa pyynnön ja antaa tiedoksi henkilön, toimielimen tai muun elimen, jolle pyyntö on osoitettava.
            
         
         
            4 artikla
            Alkuperäisten hakemusten esittäminen
            
               1.   Hakemus saada tutustua vastuuviranomaisen asiakirjoihin on esitettävä kirjallisesti, joko paperille tulostettuna tai sähköisessä muodossa, jollakin unionin virallisista kielistä.
            
            
               2.   Hakijan ei tarvitse perustella hakemusta, mutta häntä pyydetään hakemuksen esittämisen yhteydessä antamaan tietoja, kuten nimi, osoite ja tarvittaessa tehtävä.
            
            
               3.   Hakemus on tehtävä riittävän täsmällisesti ja siinä on yksilöitävä selvästi pyydetty asiakirja.
            
            
               4.   Jos hakemus ei ole riittävän täsmällinen, vastuuviranomainen pyytää hakijaa täsmentämään hakemusta ja avustaa siinä hakijaa.
            
            
               5.   Jos hakemus koskee erittäin pitkää asiakirjaa tai erittäin suurta määrää asiakirjoja, vastuuviranomainen voi neuvotella hakijan kanssa epävirallisesti kohtuullisen ratkaisun löytämiseksi.
            
            
               6.   Jos hakemus koskee ajallisesti ja/tai sisällöllisesti laajaa aineistoa ja hakija ei täsmennä hakemusta tai kieltäytyy yhteistyöstä, vastuuviranomainen voi hylätä hakemuksen, koska tällaisen hakemuksen käsittely voisi haitata merkittävästi vastuuviranomaisen normaalia toimintaa.
            
         
         
            5 artikla
            Alkuperäisten hakemusten käsittely
            
               1.   Vastuuviranomaisen avoimuusryhmä käsittelee asiakirjoihin tutustumista koskevat hakemukset. Hakijalle lähetetään kirjallinen vastaanottoilmoitus viipymättä hakemuksen kirjaamisen yhteydessä.
            
            
               2.   Viidentoista työpäivän kuluessa hakemuksen kirjaamisesta tai mahdollisten 4 artiklan mukaisesti pyydettyjen lisätietojen vastaanottamisesta vastuuviranomainen joko päättää antaa pyydetyn asiakirjan tutustuttavaksi tai ilmoittaa kirjallisesti, mistä syystä hakemus on hylätty kokonaan tai osittain, sekä hakijan oikeudesta tehdä uudistettu hakemus.
            
            
               3.   Poikkeuksellisesti esimerkiksi silloin, kun hakemus koskee erittäin pitkää asiakirjaa tai erittäin suurta määrää asiakirjoja, 2 kohdassa säädettyä määräaikaa voidaan jatkaa 15 työpäivällä edellyttäen, että hakijalle ilmoitetaan tästä ennakolta ja että lykkäys perustellaan.
            
            
               4.   Jos vastuuviranomainen ei vastaa alkuperäiseen hakemukseen asetetussa määräajassa, hakijalla on oikeus tehdä uudistettu hakemus.
            
         
         
            6 artikla
            Uudistettujen hakemusten esittäminen
            
               1.   Jos alkuperäinen hakemus hylätään kokonaan tai osittain tai jos alkuperäiseen hakemukseen ei saada vastausta, hakija voi tehdä uudistetun hakemuksen.
            
            
               2.   Uudistetut hakemukset on toimitettava vastuuviranomaisen johtajalle 15 työpäivän kuluessa joko vastuuviranomaisen vastauksen vastaanottamisesta tai, jos alkuperäiseen hakemukseen ei ole saatu vastausta, vastaukselle asetetun määräajan päättymisestä.
            
         
         
            7 artikla
            Uudistettujen hakemusten käsittely
            
               1.   Viidentoista työpäivän kuluessa uudistetun hakemuksen kirjaamisesta vastuuviranomainen joko päättää antaa pyydetyn asiakirjan tutustuttavaksi tai ilmoittaa kirjallisesti, mistä syystä hakemus on hylätty kokonaan tai osittain.
            
            
               2.   Jos hakemus hylätään kokonaan tai osittain, vastuuviranomainen ilmoittaa hakijalle oikeussuojakeinoista, jotka ovat hänen käytettävissään hylkäämisen riitauttamiseksi, eli mahdollisuudesta nostaa asiasta kanne tuomioistuimessa tai tehdä kantelu Euroopan oikeusasiamiehelle Euroopan unionin toiminnasta tehdyn sopimuksen 263 ja 228 artiklassa määrättyjen edellytysten mukaisesti.
            
            
               3.   Poikkeuksellisesti esimerkiksi silloin, kun hakemus koskee erittäin pitkää asiakirjaa tai erittäin suurta määrää asiakirjoja, 2 kohdassa säädettyä määräaikaa voidaan jatkaa 15 työpäivällä edellyttäen, että hakijalle ilmoitetaan tästä ennakolta ja että lykkäys perustellaan.
            
            
               4.   Jos uudistettuun pyyntöön ei vastata asetetussa määräajassa, vastaus katsotaan kielteiseksi, ja hakijalla on oikeus käyttää 2 kohdassa tarkoitettuja oikeussuojakeinoja.
            
         
         
            8 artikla
            Asiakirjaan tutustuminen hakemuksen perusteella
            
               1.   Vastuuviranomaisella ei ole tämän päätöksen nojalla velvollisuutta laatia uutta asiakirjaa, tarjota asiakirjaa uudessa muodossa tai koota lisätietoja hakijan pyynnöstä.
            
            
               2.   Vastuuviranomainen toimittaa jäljennökset asiakirjoista, joihin tutustumisoikeus on myönnetty, paperisessa tai sähköisessä muodossa. Jos on kyse suuresta asiakirjamäärästä tai vaikeasti käsiteltävistä asiakirjoista, hakijaa voidaan kehottaa tutustumaan asiakirjoihin paikan päällä.
            
            
               3.   Hakijalta voidaan periä maksu jäljennösten ottamisesta ja lähettämisestä. Tämä maksu ei saa ylittää todellisia kopiointi- ja lähetyskuluja. Hakijalle ilmoitetaan kuluista etukäteen ja häneltä kysytään, haluaako hän pitää hakemuksen voimassa. Asiakirjoihin tutustuminen paikan päällä, alle kahdenkymmenen A4-kokoisen sivun kopiointi ja asiakirjoihin tutustuminen sähköisessä muodossa ovat maksuttomia.
            
            
               4.   Jos asiakirja on julkisesti saatavilla, vastuuviranomainen voi täyttää asiakirjan tutustuttavaksi antamiseen liittyvät velvollisuutensa ilmoittamalla hakijalle, mistä hän voi saada kyseisen asiakirjan.
            
         
         
            9 artikla
            Asiakirjojen jäljentäminen
            
               1.   Tämän päätöksen mukaisesti luovutettuja asiakirjoja ei saa jäljentää tai käyttää kaupallisiin tarkoituksiin ilman vastuuviranomaisen ennalta myöntämää kirjallista lupaa.
            
            
               2.   Tällä päätöksellä ei rajoiteta sellaisten olemassa olevien tekijänoikeutta koskevien sääntöjen soveltamista, jotka saattavat rajoittaa kolmannen oikeutta jäljentää tai hyödyntää luovutettuja asiakirjoja.
            
            
               3.   Vastuuviranomainen ei ole vastuussa luovutettujen asiakirjojen laittomasta tai luvattomasta käytöstä, luovuttamisesta tai jäljentämisestä.
            
         
         
            10 artikla
            Epäasiallinen käytös
            Vastuuviranomainen hylkää hakemukset, jotka ovat epäasiallisia tai keinotekoisia. Tämä koskee myös loukkaavaa tai uhkaavaa kieltä käyttävien henkilöiden tekemiä hakemuksia.
         
         
            11 artikla
            Voimaantulo
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 24. heinäkuuta 2020.
            
               
                  Euroopan tason poliittisista puolueista ja Euroopan tason poliittisista säätiöistä vastaavan viranomaisen puolesta
               
               M. ADAM
               
                  Johtaja
               
            
         
         
            (1)  EUVL L 317, 4.11.2014, s. 1.
         
            (2)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).